google/wiki40b huggingface dataset:
Στηλιτικά

Με την ονομασία στηλιτικά (τα), φέρονται διάφορα πολιτικά επεισόδια που συνέβησαν στην Αθήνα το 1874 - 1875, με προπηλακισμούς βουλευτών, λόγω παρατεινόμενων συνταγματικών παραβάσεων κατά τη λήψη αποφάσεων στη Βουλή, χωρίς δηλαδή την απαιτούμενη απαρτία. Οι δε κυβερνητικοί βουλευτές που συμμετείχαν σ΄ αυτές τις συνεδριάσεις αποκαλούνταν στηλίτες.
Η αγωνία του τερματοφύλακα πριν από το πέναλτι

Πλοκή

Ο τερματοφύλακας Γιόζεφ Μπλοχ αποβάλλεται από το παιχνίδι λόγω φάουλ. Στη συνέχεια, περιφέρεται άσκοπα στη Βιέννη και συναντά την ταμία Γκλόρια, με την οποία περνά τη νύχτα. Το επόμενο πρωί τη σκοτώνει, πηγαίνει σε μία φίλη του στο Μπούργκενλαντ και περιμένει εκεί την αστυνομία.
Αλέξανδρος Κοντόσταυλος

Βιογραφικά στοιχεία

Γεννήθηκε στη Χίο και καταγόταν από αρχοντική οικογένεια με ρίζες στο Βυζάντιο. Στάλθηκε για σπουδές στη Μπολόνια και τη Βιέννη και ασχολήθηκε με το εμπόριο. Δραστηριοποιήθηκε ενεργά στον χώρο της ναυτιλίας, ανοίγοντας τον πρώτο ελληνικό εμπορικό οίκο στο Λονδίνο το 1817. Μυήθηκε στη Φιλική Εταιρεία στην Τεργέστη και βοήθησε την επανάσταση μεταφέροντας τρόφιμα και πολεμοφόδια με τα πλοία του.
Το 1823 ήλθε ο ίδιος στην Ελλάδα ως εκπρόσωπος του Φιλελληνικού Κομιτάτου του Λονδίνου. Επιστρέφοντας μετά από μια διετία στην Αυστρία, συνελήφθη από τις αυστριακές αρχές ως ύποπτος και εκτοπίστηκε όπου και κατέφυγε στην Αγγλία. Από εκεί το 1826, στάλθηκε από την προσωρινή κυβέρνηση της Ελλάδας στην Αμερική για να επιβλέψει τη ναυπήγηση δύο ατμοκίνητων φρεγατών. Τελικά ναυπηγήθηκε μόνο η φρεγάτα Ελλάς, γι' αυτό και κατηγορήθηκε ότι καταχράστηκε δημόσιο χρήμα. Το 1828, διορίστηκε από τον Καποδίστρια μέλος της οικονομικής επιτροπής και στάλθηκε στη Μάλτα, απ' όπου και αγόρασε από τους Ιππότες της Μάλτας τα μηχανήματα του πρώτου νομισματοκοπείου, με τα οποία κόπηκαν στην Αίγινα τα πρώτα ελληνικά νομίσματα του Φοίνικα, το Εθνικό Νομισματοκοπείο στην Αίγινα.
Επί Όθωνα, και συγκεκριμένα την εποχή της αντιβασιλείας, κατηγορήθηκε για διαφθορά τόσο κατά τη ναυπήγηση των πλοίων όσο και κατά την αγορά του νομισματοκοπείου. Καταδικάστηκε τελικά να επιστρέψει 174.000 δραχμές. Η καταδίκη αυτή τον οδήγησε να φύγει στην Κωνσταντινούπολη. Μετά την Επανάσταση της 3ης Σεπτεμβρίου του 1843 επέστρεψε στην Ελλάδα όπου μετά την επανάληψη της δίκης αποκαταστάθηκε πλήρως. Στη συνέχεια άρχισε να πολιτεύεται στην Κάρυστο, όπου και εκλέχθηκε βουλευτής κατ' επανάληψη. Το 1855, για να αποκαταστήσει ευρύτερα τη φήμη του, δημοσίευσε το κείμενο «Περί των εν Αμερική ναυπηγηθεισών και του εν Αιγίνει νομισματοκοπείου». Επί κυβέρνησης Δημητρίου Βούλγαρη ανέλαβε το υπουργείο Οικονομικών από τις 5 Οκτωβρίου του 1855 μέχρι τις 2 Ιουλίου του 1856, και από τον Δεκέμβριο του 1856 μέχρι τον Ιούλιο του 1857, διετέλεσε πρόεδρος της Βουλής των Ελλήνων.
Η οικία του βρισκόταν στο μέρος που είναι σήμερα η Παλαιά Βουλή ενώ διατηρούσε οικία στην Αίγινα και στην Εύβοια, όπου κατείχε σημαντικές εκτάσεις. Το 1834 φιλοξένησε προσωρινά τον Όθωνα. Γιος του ήταν ο Αλέξανδρος Α. Κοντόσταυλος, διπλωμάτης και πολιτικός, εγγονή του η Αγγελική Κοντοσταύλου, Μεγάλη Κυρία της Βασιλικής Αυλής και δισέγγονή του, η Ελένη Κοντοσταύλου-Νικολοπούλου. Απεβίωσε στην Αθήνα το 1865.
Φίλιππος της Σαξονίας-Κόμπουρκ & Γκότα (1901-1985)

Βιογραφία

Ήταν ο δευτερότοκος γιος του Αυγούστου-Λεοπόλδου πρίγκιπα της Σαξονίας-Κόμπουρκ & Γκότα και της Καρολίνας-Μαρίας των Αψβούργων-Λωρραίνης, κόρης του Καρόλου-Σαλβαδόρ αρχιδούκα της Αυστρίας.
Το 1985 απεβίωσε στη Βιέννη σε ηλικία 84 ετών.
Οικογένεια Καλλιγά

Η οικογένεια Καλλιγά είναι παλιά αθηναϊκή οικογένεια, μέλη της οποίας διακρίθηκαν στην πολιτική και τις τέχνες.Επισης είχανε 17παιδια

Πληροφορίες

Το αρχικό επώνυμο ήταν Άννινος, άλλαξε όμως από τον Παύλο Καλλιγά, ο οποίος προτίμησε να διατηρήσει το προσωνύμιο "Καλλιγάς", το οποίο προερχόταν από τον προγονικό τόπο του, τα Καλλιγάτα Κεφαλλονιάς. Υποστηρίζεται ότι η εμπλοκή της οικογένειας στις αντιμαχίες των Ληξουριωτών με τους ξένους κατακτητές στο νησί οδήγησε τον πατέρα του στην αρχική υιοθέτηση του επωνύμου "Καλλιγάς".
Στην πλατεία Συντάγματος υπήρχε το Μέγαρο Καλλιγά, εκεί που σήμερα βρίσκεται η ομώνυμη στοά.
Με λένε Στέλιο

Υπόθεση

Ο Στέλιος έχει μεταναστεύσει από την Ελλάδα στη Σουηδία κατά την περίοδο της χούντας και μοιράζεται ένα μικρό διαμέρισμα με το θείο του Θωμά, τη Μαρία, το Δημήτρη και τον Κώστα. Ο θείος του είναι άρρωστος και ζει με το φόβο ότι θα πεθάνει στα ξένα, ενώ οι υπόλοιποι συγκάτοικοι δουλεύουν σκληρά για το μεροκάματό τους. Ο Στέλιος βρίσκει δουλειά σε ένα εργοστάσιο, παράλληλα όμως βιώνει τη μοναξιά, το ρατσισμό και την ανασφάλεια του μετανάστη. Προσπαθώντας να λύσει το πρόβλημα της κοινωνικής του αποδοχής, φτιάχνει ένα πρόσκαιρο δεσμό με μια Σουηδέζα. Σύντομα όμως θα ξαναβρεθεί μόνος και άνεργος σε μια αλλοτριωμένη κοινωνία.
Πετιμέζι

Φαρμακευτική Δράση

Το Πετιμέζι βοηθάει στην καταπολέμηση του πονόλαιμου και έχει αντιβιοτικές ιδιότητες. Είναι πλούσιο σε Βιταμίνη Β6, Κάλιο, Μαγνήσιο, Μαγγάνιο και Σίδηρο. Δεν χρειάζεται συντηρητικά, χρωστικές, ζάχαρη και διατηρείται για μεγάλο χρονικό διάστημα εκτός ψυγείου.

Χρήση σε Διάφορα Μέρη της Ελλάδας

Την περίοδο της Βυζαντινής Αυτοκρατορίας, χρησιμοποιούσαν το Πετιμέζι για την παρασκευή γλυκισμάτων, όπως τα παστέλια, τα καρυδάτα, την κυδωνόπαστα, τα λαλάγγια (τηγανίτες), τα κολλύρια (λουκουμάδες), οι πλακούντες (ζυμάρι με μέλι ή πετιμέζι).
Στην Κρήτη ήταν το κύριο γλυκαντικό αντί της ζάχαρης.
Στην Μ. Ασία το χρησιμοποιούσαν για την παρασκευή γλυκών, όπως ο κόκκινος χαλβάς, τα κυδώνια, η κρέμα με φρέσκο γάλα και πετιμέζι.
Τόρστεν Αμφτ

Προφίλ

Γεννήθηκε στις 14 Ιανουαρίου του 1971 στη Λειψία της Γερμανίας και έκανε σπουδές στη Ζυρίχη της Ελβετίας. Ξεκίνησε να εργάζεται με τον Ερνέστο Αλιγκιέρι στη Ρώμη. Νωρίτερα είχε συνεργαστεί ως φωτομοντέλο με τους Χέλμουτ Νιούτον, Χερμπ Ριτς και Τζιάνι Βερσάτσε. Το 2000 ο Αμφτ τιμήθηκε με το βραβείο Λέξτον στη Νέα Υόρκη. Θεωρείται ο δημιουργός του στιλ «ελιτιστικός φουτουρισμός» και ευθύνεται για την παγκόσμια παρουσία του.
Ζαν Βιγκό

Βίος

Ο Ζαν Βιγκό γεννήθηκε στις 26 Απριλίου του 1905στο Παρίσι και σε φτωχή οικογένεια.Υπήρξε αδήλωτος αναρχικός, σε αντίθεση με τον πατέρα του, που είχε το ψευδώνυμο Μιγκέλ Αλμερέιδα και ήταν δηλωμένος αναρχικός δημοσιογράφος. Ο πατέρας του,ενώ υπήρξε μέλος του Σοσιαλιστικού Κόμματος και στη διάρκεια του Α΄Παγκόσμιου Πόλεμου υποστήριξε τη φιλοπόλεμη Εθνική Ένωση. Όμως στη συνέχεια στράφηκε κατά της  Action Francaise και της Δεξιάς γενικότερα. Μέσω της εφημερίδας «Le bonnet rouge» (Ο κόκκινος σκούφος) προωθούσε την ιδέα σύναψης μιας έντιμης ειρήνης μεταξύ Γάλλων και Γερμανών και κατηγορήθηκε  πως χρηματοδοτείται από τους Γερμανούς, συνελήφθη, βασανίστηκε και στραγγαλίστηκε στο κελί του. Σε ηλικία δώδεκα ετών ο Ζαν Βιγκό ορφάνεψε από πατέρα και μεγάλωσε σε οικοτροφεία. Σε ηλικία 19 ετών, ο Ζαν Βιγκό πήγε στο Παρίσι για σπουδές αλλά αρρώστησε από φυματίωση.  Στα τέλη της δεκαετίας του 1920 πήγε στη Νίκαια και στην Κυανή Ακτή. Εκεί πρωτοασχολήθηκε με τον κινηματογράφο, αφού αγόρασε μηχανή λήψεως με χρήματα που του έδωσε ο πεθερός του και συνεργάστηκε με τον Μπόρις Κάουφμαν, αδελφό του Ρώσου σκηνοθέτη Ντζίγκα Βερτόφ.

Κινηματογραφικές παραγωγές

Με τον Μπόρις Κάουφμαν γύρισαν το A propos de Nice (Σχετικά με τη Νίκαια):η ταινία που γυρίστηκε κρυφά στη διάρκεια ενός καρναβαλιού δεν παρατηρεί μόνο την κοινωνική πραγματικότητα, αλλά  ασκεί μια σκληρή σάτιρα στη βαλτωμένη αργοσχολία των εισοδηματιώνκαι στη συνέχεια ο Βιγκό γύρισε το ντοκιμαντέρ για τον πρωταθλητή κολύμβησης Ζαν Ταρίς Tans ou la natation Στη συνέχεια έκανε την πρώτη του μεγάλου μήκους ταινία μυθοπλασίας '("Zero de conduit" )-Διαγωγή μηδέν-ανάλαφρη κωμωδία Εκεί ενσωμάτωσε στοιχεία από τις προσωπικές του αναμνήσεις στο οικοτροφείο και στην περίοδο που ο πατέρας του ήταν στο αναμορφωτήριο της Ροκέτ. Η ταινία αυτή -ταινία με υπερρεαλιστικές φιλοδοξίες: οι πιο πολλοί καθηγητές παρουσιάζονται ως γκροτέσκες φιγούρες- χρηματοδοτήθηκε από τον υποκόμη ντε Νοάιγ. Από το 1934 έως το 1945 η προβολή της απαγορεύτηκε. «Η λογοκρισία αρνήθηκε την έγκρισή της σε μια ταινία που χλεύαζε τους καθηγητές και την εξουσία». Το 1934 γύρισε την ταινία Αταλάντη εμπνευσμένη από τη ζωή των ναυτικών που εργάζονται σε ποταμόπλοια και υδατοφράκτες. Στην ταινία αυτή ο Βιγκό, «το πλοίο είναι σαν ένας ονειρικός μικρόκοσμος, μέσα στη ροή της ζωής, όπου πλάθονται μυστηριώδεις, ακατάλυτες ανθρώπινες σχέσεις [χωρίς] εύκολους συναισθηματισμούς».
Ο Βιγκό πέθανε στις 5 Οκτωβρίου 1934 από σηψαιμία.
Ατλάντικο Νόρτε

Γεωγραφία

Το Ατλάντικο Νόρτε βρίσκεται βορειοανατολικά της χώρας και συνορεύει στα δυτικά με τη Χινοτέγα, στα νοτιοδυτικά με τη Ματαγάλπα, στα νότια με το Ατλάντικο Σουρ, στα βόρεια με την Ονδούρα και στα ανατολικά βρέχεται από τον Ατλαντικό και συγκεκριμένα από την Καραϊβική Θάλασσα.
Θησαυρός των Θηβαίων

Περιγραφή

Λίγο μετά τη νίκη τους επί των Λακεδαιμονίων στα Λεύκτρα το 371 π.Χ., που σήμανε τη βραχύβια κυριαρχία της Θήβας στα πολιτικά πράγματα της Ελλάδας, οι Θηβαίοι ανέθεσαν στο ιερό του Απόλλωνα έναν θησαυρό δωρικού ρυθμού. Ήταν ο μεγαλύτερος σε διαστάσεις θησαυρός των Δελφών. Βρίσκεται κοντά στη ΝΔ γωνία του τεμένους του Απόλλωνος. Πρόκειται για οικοδόμημα ορθογώνιο με διαστάσεις 12, 29 Χ 7,21 μ., που εδραζόταν σε κρηπίδα δύο βαθμίδων. 'Ηταν κατασκευασμένος εκ ολοκλήρου από τοπικό ασβεστόλιθο από τον Προφήτη Ηλία, που με τη σκληρότητά του αλλά και το γαλαζωπό-γκρίζο χρώμα του τονίζει  ιδιαίτερα τις λιτές  γραμμές του δωιρκού οικοδομήματος. Έτσι, ο Θησαυρός των Θηβαίων δημιουργούσε μια οπτική αντίθεση σε σύγκριση με τη τον γειτονικό Θησαυρό των Σιφνίων, οικοδόμημα ιωνικού ρυθμού στο οποίο κυριαρχούσαν τα διακοσμητικά στοιχεία και η πολυχρωμία. Επίσης πρέπει να τονισθεί ότι ο αρχιτέκτονας είχε δώσει ιδιαίτερη έμφαση στην εξασφάλιση της στατικότητας του κτιρίου.
Το  οικοδόμημα περιέτρεχε ζωφόρος που αποτελούνταν από μετόπες και τρίγλυφα. Για την ακριβή αρχιτεκτονική μορφή του διατυπώθηκαν κατά  διάφορες απόψεις.  Η τρέχουσες απόψεις πάντως εκτιμούν ότι επρόκειτο για ενιαίο οικοδόμημα, χωρίς κίονες, πιθανόν με δύο θύρες στις στενές πλευρές, και με έναν κάθετο  τοίχο που είχε χαρακτήρα αντερείσματος. Ένα άνοιγμα στον δυτικό τοίχο παρείχε φυσικό φωτισμό.
Χριστόδουλος Ευθυμίου

Βιογραφικά στοιχεία

Γεννήθηκε στα Ιωάννινα στις 11 Ιανουαρίου 1776. Έμαθε τα πρώτα γράμματα στα ακμάζοντα σχολεία της πατρίδας του.
Ασχολήθηκε από νωρίς με το εμπόριο και σύντομα απόκτησε μεγάλη περιουσία. Εγκαταστάθηκε στην Αθήνα, όπου οι εμπορικές του ασχολίες ευδοκίμησαν ακόμη περισσότερο. 
Κληροδότησε μέρος της περιουσίας του στο Εθνικό Πανεπιστήμιο και σε άλλα ιδρύματα. 
Απεβίωσε στην Αθήνα στις 13 Μαΐου 1847.
Σχέσεις Ελλάδας-Λαϊκής Δημοκρατίας του Κονγκό

Ιστορία

Κατά τη δεκαετία του 1950, η ελληνική παρουσία στο Κονγκό αυξήθηκε σημαντικά, με την άφιξη των Ελλήνων μεταναστών από την Αίγυπτο.  

1960-1961

Το 1960, η Ελληνική Πολεμική Αεροπορία, σύμφωνα με την απόφαση της Ελληνικής Κυβέρνησης, έστειλε την 3η Μοίρα Μεταφορών στο Κονγκό, για να πάρει τους Έλληνες που ζούσαν στη χώρα και να τους μεταφέρει σε ασφαλείς περιοχές. 
Το 1961, η Ελληνική Πολεμική Αεροπορία, που συνέβαλε στην προσπάθεια του ΟΗΕ για την αποκατάσταση της τάξης στη νέα ανεξάρτητη Δημοκρατία του Κονγκό, απέστειλε το Ελληνικό Αεροπορικό Απόσπασμα Κονγκό, αποτελούμενο από 21 αξιωματικούς και υπαξιωματικούς. Στις 14 Μαρτίου 1961, το Ελληνικό Αεροπορικό Απόσπασμα Κονγκό τέθηκε υπό τις οδηγίες των Αεροπορικών Δυνάμεων του ΟΗΕ και ανέλαβε ευθύνες για τη διεξαγωγή διαφόρων αποστολών του ΟΗΕ, κυρίως μεταφοράς υλικού και προσωπικού. Αργότερα, η δύναμη αυξήθηκε κατά 4 υπαξιωματικούς. Στις 9 Νοεμβρίου 1961, το Ελληνικό Απόσπασμα αναχώρησε για την Ελλάδα.

Βοήθεια

Τον Ιούλιο του 2009, η ελληνική κυβέρνηση δεσμεύτηκε με 500.000 δολάρια ΗΠΑ, μέσω της Ύπατης Αρμοστείας των Ηνωμένων Εθνών για τους Πρόσφυγες, για ανθρωπιστική βοήθεια στο Κονγκό.

Γενικά

Οι σχέσεις μεταξύ των δύο χωρών είναι καλές. Η μόνη εκκρεμούσα υπόθεση είναι το ζήτημα της χρηματικής ζημίας των περιουσιακών στοιχείων των Ελλήνων υπηκόων, που εθνικοποιήθηκαν υπό την κυβέρνηση του πρώην Ζαΐρ. 
Στο Κονγκό υπάρχουν επίσης και λίγα ελληνικά σχολεία.
Κεσκιούλ

Το κεσκιούλ (τουρκ. keşkül) είναι πολίτικο γλυκό. Παρασκευάζεται από αμυγδαλόκρεμα και άλλα υλικά. Συχνά πασπαλίζεται με τριμμένο ινδοκάρυδο ή φιστίκια Αιγίνης.
Νικόλας Μπότσαρης

Βιογραφία

Γεννήθηκε στο Σούλι. Πατέρας του ήταν ο Κίτσος Μπότσαρης. Ετεροθαλής αδερφός του ήταν ο Μάρκος Μπότσαρης. Το 1834 έκανε εκστρατεία στην Ήπειρο. Κατάλαβε το φρούριο μετά την Παραμυθιά και κοντά στο Ελευθεροχώρι. Πολιορκήθηκε από τους Τούρκους και κράτησε πολύ αμυνόμενος κρατερά.
Ιγγρία

Η ιστορική Ιγγρία (φινλανδικά: Inkeri ή Inkerinmaa· ρωσικά: Ингрия, Ίνγκριγια, Ижора, Ιζόρα, ή Ингерманландия, Ινγκερμανλάνντιγια· σουηδικά: Ingermanland· εσθονικά: Ingeri ή Ingerimaa) είναι η γεωγραφική περιοχή που βρίσκεται κατά μήκος της νότιας ακτής του Φινλανδικού Κόλπου, που συνορεύει με τη λίμνη Λάντογκα στον Καρελικό Ισθμό στα βόρεια και επί του ποταμού Νάρβα στα σύνορα με την Εσθονία στα δυτικά.
Ξιφασκία στους Θερινούς Ολυμπιακούς Αγώνες 1900 – Ξίφος μονομαχίας διδασκάλων

Σύνοψη αγωνίσματος

Στα προκριματικά του αγωνίσματος ξιφασκίας διδασκάλων, που διεξήχθησαν στις 11 και 12 Ιουνίου 1900, συμμετείχαν 54 ξιφομάχοι, 18 εκ των οποίων, που όλοι ήταν Γάλλοι, πέρασαν την επόμενη ημέρα στα ημιτελικά όπου σχημάτισαν τρεις ομίλους εκ των οποίων προκρίθηκαν στον τελικό οι τρεις κορυφαίοι ξιφομάχοι από τον καθέ όμιλο. Έτσι στον τελικό που διεξήχθη στις 14 Ιουνίου 1900 βρέθηκαν αντιμέτωποι εννέα Γάλλοι διδάσκαλοι ξιφομάχοι.
Ο διδάσκαλος Άλμπερτ Ρόμπερτ Αγιά πήρε την πρώτη θέση, στη δεύτερη θέση ακολούθησε ο διδάσκαλος Εμίλ Μπουνιόλ και στην τρίτη ο διδάσκαλος Χένρι Λορέν.
Γ΄ Εθνική ποδοσφαίρου ανδρών 2019-2020

Διεξαγωγή

Στο πρωτάθλημα της Γ΄ Εθνικής Ερασιτεχνικής Κατηγορίας συμμετέχουν 106 ομάδες χωρισμένες σε 8 ομίλους. Έπειτα από πιέσεις των τοπικών ενώσεων της Κρήτης ο 8ος όμιλος σχηματίστηκε από ομάδες μόνο από το νησί, εννέα συνολικά, με διαφορετικό τρόπο διεξαγωγής. Οι υπόλοιποι 7 όμιλοι απαρτίζονται από 13 έως 15 ομάδες. Ο ορισμός των ομίλων έγινε στις 2 Σεπτεμβρίου, η κλήρωση των αγώνων έγινε στις 11 Σεπτεμβρίου, ενώ η έναρξη του πρωταθλήματος προγραμματίστηκε για το σαββατοκύριακο 21 και 22 Σεπτεμβρίου.

Κανόνες Προβιβασμών Υποβιβασμών

Οι πρωταθλητές κάθε ομίλου θα αγωνιστούν στο «ειδικό πρωτάθλημα» για τον προβιβασμό στη Football League, σχηματίζοντας μετά από κλήρωση, δυο όμιλους τεσσάρων ομάδων. Τέσσερις συνολικά ομάδες (οι δυο πρώτες κάθε ομίλου του ειδικού πρωταθλήματος) θα προβιβαστούν στη Football League. Υποβιβάζονται οι ομάδες που θα τερματίσουν από την 9η θέση και χαμηλότερα σε κάθε όμιλο, εκτός του 2ου, που θα υποβιβαστούν από τη 10η θέση και κάτω. Στον 8ο όμιλο Κρήτης θα διεξαχθούν και αγώνες play off σε όμιλο με τις 4 πρώτες της κανονικής διάρκειας για την ανάδειξη του πρωταθλητή που θα συμμετέχει στο ειδικό πρωτάθλημα ανόδου, καθώς και play out με τις 5 τελευταίες , για την ανάδειξη μίας μόνο ομάδας που θα υποβιβαστεί. Μάλιστα για την περίοδο 2020-21 προβλέπεται η άνοδος στη Γ΄ Εθνική εκτός των 4 πρωταθλητών των ενώσεων της Κρήτης και η άνοδος δυο ακόμα δευτεραθλητριών μετά από αγώνες μπαράζ, έτσι ώστε ο αριθμός των ομάδων στον όμιλο Κρήτης να πλησιάσει αυτό των υπόλοιπων.

Συμμετοχές

Δικαίωμα συμμετοχής στη νέα Γ’ Εθνική είχαν 116 ομάδες. Αυτές ήταν οι 4 ομάδες που υποβιβάστηκαν από τη Football League της προηγούμενης περιόδου, οι 56 ομάδες που διατήρησαν τη θέση τους στην κατηγορία, αλλά και οι 56 πρωταθλήτριες των τοπικών ενώσεων ΕΠΣ. Με τη λήξη της προθεσμίας έγινε γνωστό ότι 13 σύλλογοι δε δήλωσαν συμμετοχή. Το 2019 το δικαίωμα αναπλήρωσης πρωταθλητριών ΕΠΣ που δε δηλώνουν συμμετοχή, από τις δευτεραθλήτριες/τριταθλήτριες των τοπικών πρωταθλημάτων, «επεκτάθηκε» και για αναπλήρωση  συλλόγων που είχαν παραμείνει ή υποβιβαστεί σε αυτή , με προσθήκη ανάλογης πρόβλεψης στον Κανονισμό Αγώνων Ποδοσφαίρου (Κ.Α.Π.) Πέντε από τις ομάδες που δε δήλωσαν συμμετοχή αναπληρώθηκαν από δευτεραθλήτριες ή τριταθλήτριες των ΕΠΣ. Οι συμμετοχές οριστικοποιήθηκαν στις 2 Σεπτεμβρίου 2019, με την επικύρωση της ανόδου της Νίκης Βόλου και της Καλαμάτας στη Football League, αναπληρώνοντας 2 κενές θέσεις αλλά και τη συμμετοχή τελικά του Άρη Παλαιοχωρίου, μιας από τις 13 ομάδες που δεν είχαν, αρχικά, δηλώσει συμμετοχή. Πριν τη κλήρωση των αγώνων , απέσυρε τη συμμετοχή του ο πρωταθλητής ΕΠΣ Θράκης, Μέγας Αλέξανδρος Ιάσμου.
Ένωση Αγροτικών και Μικρών Βιβλιοθηκών (ΗΠΑ)

Η Ένωση Αγροτικών και Μικρών Βιβλιοθηκών (αγγλ.Association for Rural & Small Libraries, Inc - ARSL) είναι μια κοινότητα ανθρώπων που υποστηρίζουν τις μικρές και αγροτικές Βιβλιοθήκες, εργάζονται για την ανάπτυξη τους και προωθούν τα συμφέροντα τους σε όλες τις Ηνωμένες Πολιτείες Αμερικής.

Ιστορία

Σύμφωνα με το παλαιότερο καταγεγραμμένο έγγραφο η ARSL ιδρύθηκε το 1982, αποτελούμενη κατά κύριο λόγο από φοιτητές της Βιβλιοθηκονομίας και της Επιστήμης της Πληροφόρησης. Μια συνάντηση του Διοικητικού Συμβουλίου (Board Members) της ένωσης τον Ιανουάριο του 2007, οδήγησε στην καθιέρωση της ετήσιας αναθεώρησης του στρατηγικού σχεδιασμού και προσανατολισμού της ARSL. Με την πάροδο των χρόνων η ένωση διεξήγαγε συνεδριάσεις, ώσπου κατέληξε στη διοργάνωση ενός συνεδρίου σε ετήσια συχνότητα και σε διαφορετική περιοχή κάθε φορά .

Διοίκηση

Το κυβερνητικό σώμα της ARSL είναι το Διοικητικό Συμβούλιο (Board of Directors), το οποίο υπηρετεί τριετή θητεία και απαρτίζεται το μέγιστο από 15 μέλη εκλεγμένα από το σύνολο των μελών της ένωσης. Το Διοικητικό Συμβούλιο είναι αρμόδιο για τη διαχείριση των υποθέσεων της ένωσης και έχει τη δυνατότητα να ενεργεί εξ ονόματος της. Στις αρμοδιότητες του Διοικητικού Συμβουλίου έγκειται η σύσταση Εκτελεστικής Επιτροπής (Executive Committee), απαρτιζόμενη από τον Πρόεδρο (President), τον Αντιπρόεδρο (Vice President/President-Elect), τον Προηγούμενο Πρόεδρο (Immediate Past President), το Γραμματέα (Secretary) και τον Ταμία (Treasurer), οι οποίοι εκλέγονται από τα μέλη της ARSL πλην του Γραμματέα και του Ταμία που εκλέγονται από το Διοικητικό Συμβούλιο. Η Εκτελεστική Επιτροπή ενεργεί υπό την επίβλεψη του Διοικητικού Συμβουλίου και σύμφωνα με το καταστατικό της ένωσης. Η σύσταση επιμέρους Επιτροπών (Other Committees.) είναι δυνατή σύμφωνα με την κρίση του Συμβουλίου. Οι συγκεκριμένες Επιτροπές έχουν συγκεκριμένο αντικείμενο και σκοπό λειτουργίας και απαρτίζονται από μέλη της ένωσης και του Συμβουλίου. Για τη ρύθμιση και την επεξεργασία σημαντικών ζητημάτων του χώρου, πραγματοποιείται ετήσια συνέλευση (Annual Meeting), καθώς και άλλες ειδικές συνελεύσεις κατόπιν έγκρισης του Προέδρου του Διοικητικού Συμβουλίου .

Δράση

Η ARSL μέσα από το σύνολο των δραστηριοτήτων της αποσκοπεί στην ενίσχυση του έργου των συγκεκριμένων βιβλιοθηκών και την προώθηση της ανάπτυξης τους. Διεξάγει ετήσιο συνέδριο (Conference), όπου τα μέλη της έρχονται σε επαφή και ενημερώνονται για σημαντικά ζητήματα του χώρου, διοργανώνει εκδηλώσεις και παρέχει προϊόντα και υπηρεσίες για την κάλυψη των αναγκών των βιβλιοθηκών που βρίσκονται στις αγροτικές κοινότητες.
Πάφος FC

Ίδρυση

Η ομάδα αποτελεί προϊόν μιας μορφής συγχώνευσης μεταξύ της ΑΕΚ Κουκλιών και της ΑΕΠ Πάφου. Την περίοδο 2013-14 η ΑΕΚ Κουκλιών συμμετείχε για πρώτη φορά στο πρωτάθλημα Α΄ κατηγορίας, όπου και υποβιβάστηκε. Η ΑΕΠ Πάφου (η οποία αποτελούσε το προϊόν της ενοποίησης δύο ιστορικών ομάδων της Πάφου, του ΑΠΟΠ Πάφου και του Ευαγόρα Πάφου) συμμετείχε στο πρωτάθλημα Β΄ κατηγορίας (στα 14 χρόνια ύπαρξη της είχε 10 συμμετοχές στην Α΄ κατηγορία) και αντιμετώπιζε πολλά οικονομικά προβλήματα και συνεχώς δεχόταν αφαιρέσεις βαθμών. Με το τέλος της περιόδου άρχισαν συζητήσεις μεταξύ των δύο ομάδων για δημιουργία μιας νέας ομάδας ώστε η επαρχία Πάφου να έχει μια υγιή οικονομικά και ανταγωνιστική ομάδα. 
Η προσπάθεια προνοούσε: 
α) τη διάλυση της ΑΕΠ, η οποία λόγω χρεών δεχόταν συνεχώς αφαιρέσεις βαθμών και είχε υποβιβαστεί στο Β2 όμιλο της Β΄ κατηγορίας με κίνδυνο να δεχθεί και περαιτέρω υποβιβασμούς. Δεν έγινε προσπάθεια τυπικής ενοποίησης των δύο ομάδων, καθώς έτσι θα μεταφέρονταν και τα χρέη της ΑΕΠ στη νέα ομάδα, πράγμα που δεν ήθελαν οι παράγοντες των δύο ομάδων. Τα περιουσιακά στοιχεία της ΑΕΠ (βοηθητικά γήπεδα, οίκημα) θα μεταβιβάζονταν στη νέα ομάδα.
β) τη μετονομασία της ΑΕΚ Κουκλιών σε Πάφος FC (με την ενσωμάτωση της ΑΕΠ), ώστε να αποτελεί ομάδα όλης της πόλης και επαρχίας Πάφου και να υποστηριχτεί από φιλάθλους και παράγοντες της ΑΕΠ και γενικότερα της Πάφου.
Στις 9 Ιουνίου 2014, κάθε ομάδα σε ξεχωριστή γενική συνέλευση ενέκρινε τα πιο πάνω. Στις 10 Ιουνίου 2014, στο οίκημα της ΑΕΠ, έγινε η πρώτη συγκέντρωση των φίλων της νέας ομάδας, στην παρουσία πολιτικών και ποδοσφαιρικών παραγόντων της Πάφου. Πρώτος πρόεδρος της ομάδας ανέλαβε ο Χριστάκης Κάΐζερ, ο οποίος ήταν ο πρόεδρος της ΑΕΚ Κουκλιών και ένας εκ των πρωταγωνιστών της προσπάθειας για δημιουργία της νέας ομάδας.

Λογότυπο

Το λογότυπο της νέας ομάδας είναι παραλλαγή του λογότυπου της ΑΕΠ. Σε αυτό περιλαμβάνονται το όνομα της ομάδας και το 2014 ως έτος ίδρυσης. Σε αυτό ενσωματώνεται η φιγούρα του ήρωα Ευαγόρα Παλλικαρίδη. Η φιγούρα του ήρωα περιλαμβανόταν και στο λογότυπο της ΑΕΠ και εντάχθηκε σε αυτό επειδή περιλαμβανόταν και στο λογότυπο του Ευαγόρα Πάφου, η ονομασία του οποίου προερχόταν από το όνομα του ήρωα. Στο λογότυπο περιλαμβάνονται τα χρώματα άσπρο, μπλε και κίτρινο. Το καλοκαίρι του 2018 παρουσιάστηκε ένα νέο λογότυπο για την ομάδα.

Έδρα

Πρώτη έδρα της ομάδας ήταν το Δημοτικό Στάδιο Γεροσκήπου, την οποία χρησιμοποίησε την περίοδο 2014-15 στο πρωτάθλημα Β΄ κατηγορίας. Την περίοδο 2015-16, όταν αγωνίστηκε για πρώτη φορά στην Α΄ κατηγορία, χρησιμοποίησε ως έδρα το Στάδιο Στέλιος Κυριακίδης (πρώην Παφιακό Στάδιο), το οποία συνεχίζει να χρησιμοποιεί.
Βιλαίν (ποταμός)

Υδρολογία

Ο ποταμός έχει ροή κυμαινόμενη μεταξύ 2 και 1500 m3 / s.

Πλοήγηση

Ο ποταμός Βιλαίν αποτελεί τμήμα του συστήματος των καναλιών της Βρετάνης, που κατασκευάστηκε κυρίως τον 19ο αιώνα για σχετικά μικρές φορτηγίδες (130 τόνοι). Παλαιότερα χρησιμοποιούνταν από τις φορτηγίδες για τη μεταφορά πρώτων υλών, δημητριακών και ζωοτροφών. Σήμερα, εξακολουθεί να διατηρεί στο νότιο τμήμα του μια περιορισμένη κυκλοφορία για τη μεταφορά άμμου, χαλικιού, τσιμέντου, ξύλου και οικοδομικών υλικών, μερικές φορές επίσης για τη μεταφορά μεγάλων μεταλλικών κατασκευών, προσχηματισμένου σκυροδέματος, όπως δοκών και σιδηροτροχιών και σπανιότερα για τη μεταφορά καυσίμων, κυρίως μεταξύ του λιμένα του Μουστουάρ και της βιομηχανικής ζώνης δυτικά της Ρεν. Επίσης, ο ποταμός είναι πλωτός για σκάφη αναψυχής συμβάλλοντας στον τουρισμό της περιοχής, κυρίως στο βόρειο τμήμα του, στο Ρεντόν.
Στη Ρεν, ο ποταμός συνδέεται με το κανάλι Ιλ και Ρανς και επομένως με τις εκβολές του ποταμού Ρανς, ο οποίος εκβάλλει στη Μάγχη στο Σαιν-Μαλό. Στο Ρεντόν διασχίζει το κανάλι Νάντης-Μπρεστ, δίνοντας πρόσβαση στο Ποντιβί και στο Μπλαβέ (δυτικά) και στη Νάντη (ανατολικά).
Λέσεκ της Μαζοβίας

Βιογραφία

Ήταν ο μόνος (επιζήσας) γιος τού Μπολέσλαφ Δ΄ τού σγουρού δούκα της Κρακοβίας ("υψηλού δούκα της Πολωνίας") & της Μαζοβίας και της συζύγου του Βιατσεσλάβας των Ρουρικιδών, κόρης τού αγίου Βσέβολοντ πρίγκιπα τού Πσκοβ.
Το 1173 που απεβίωσε ο πατέρας του, ο Λέσεκ ήταν 11 ετών και στην αρχή κυβέρνησε το δουκάτο της Μαζοβίας υπό την κηδεμονία τού θείου του Καζιμίρ Β΄ τού δικαίου δούκα της Μικρής Πολωνίας. Είχε ασθενή υγεία. Για ένα σύντομο διάστημα υποστήριξε τον άλλο θείο του Μιέσκο Γ΄ τον γηραιό, αλλά αργότερα αποφάσισε να συμφιλιωθεί με τον Καζιμίρ Β΄, ο οποίος και κληρονόμησε το δουκάτο, όταν απεβίωσε ο Λέσεκ σε ηλικία 24 ετών.
Ώρα στο Τουρκμενιστάν

Η ώρα στο Τουρκμενιστάν δίνεται από την Ώρα Τουρκμενιστάν (TMT, UTC+05:00). Προς το παρόν το Τουρκμενιστάν δεν χρησιμοποιεί τη θερινή ώρα, αλλά την έχει χρησιμοποιήσει στο παρελθόν. Στη βάση δεδομένων ζώνης ώρας IANA, το αρχείο zone.tab περιέχει μια ζώνη για το Τουρκμενιστάν, την Asia/Ashgabat.